Վերջերս Ռուբեն Բաբայանի ռեժիսուրայով Ռաֆայել Հակոբջանյանի «Անպարկեշտ Թոմի մեկնաբանությունները» պիեսում դերասանական զուգախաղով իսկապես փայլեցին Տաթեւ Մելքոնյանն ու Արամ Կարախանյանը, էլ չեմ խոսում բեմադրության մասին: Նման հաջողությունից հետո էլ լինում են կուլիսային խոսակցություններ: Այս անգամ էլ շրջանառվում է, ինչի հետ համակարծիք ենք, թե Ռուբեն Բաբայանը յուրաքանչյուր իր ուսանողի համար անում է ամեն հնարավորն ու նույնիսկ անհնարը: Իսկ Տաթեւը սովորել է Երեւանի թատրոնի եւ կինոյի պետական ինստիտուտի «Տիկնիկային թատրոնի դերասան» բաժնում՝ Ռուբեն Բաբայանի արվեստանոցում, մինչ այդ էլ ուսանել Տամբովի Դերժավինի անվան պետական համալսարանի նույն բաժնում: Տեղեկացնենք, որ դերասանուհի Տաթեւ Մելքոնյանին հանդիպել ենք Տիկնիկային թատրոնում (իբրեւ տիկնիկավար նույնպես), Մետրո թատրոնում, Ստանիսլավսկու անվան ռուսական թատրոնում: Ժամանակին Ստանիսլավսկու անվան ռուսական պետական դրամատիկական թատրոնում երջանկահիշատակ գեղարվեստական ղեկավար Ալեքսանդր Գրիգորյանը մեզ հետ զրույցի ժամանակ, իսկ թեման Գրիբոյեդովի «Խելքից պատուհասն» էր, հիացմունքով արտահայտվեց երիտասարդ դերասանների մասին, այդ թվում՝ Տաթեւ Մելքոնյանի եւ Արամ Կարախանյանի: